Z města. Kužde lěto se zmakajo Spěchowańske towaristwo za serbsku rěc w cerkwi z. t. na lětnu zgromaźinu sobotu do prědnego adwenta. Gronko na lěto 2018 „Cu łacnemu daś ze studnje žyweje wódy dermo“ jo se śěgnuło ako cerwjena nitka pśez cełu zgromaźinu. Na zmakanju 1.12.2017 su cłonki wugódnośili aktiwity towaristwa w zajźonem lěśe. Jubilejne lěto ewangelskeje cerkwje jo móžnosć dało wuzwignuś wósebnu rolu reformacije pśed 500 lětami za wobstaśe serbskeje rěcy a serbskego luda. Towaristwo jo naraźiło šulsku namšu k temje „Reformacija a Serby“, ako jo se wótměła z wjelikeju licbu wuknikow pśed Lutherowym pomnikom na terenje Dolnoserbskego gymnaziuma w juliju. Dalšne wjeraški lěta 2017 su byli za serbskich kśesćijanow mimo drugim serbski cerkwiny źeń w Tšupcu, nimski ewangelski źeń w Barlinju a swěźeń w Dešnje ku góźbje 30 lět serbskich namšow nowšego casa. Towaristwo jo gjarde na to, až jo móžno, wěcej a wěcej młodych luźi do serbskego cerkwinego žywjenja zapśěgnuś.
szl_Latn